Pandor kap terug oor Bushiri-ontsnappingNaledi Pandor, minister van internasionale betrekkinge. (Foto: @DIRCO_ZA/Twitter) Die minister van internasionale betrekkinge en samewerking (Dirco), Naledi Pandor, ontken bewerings in ’n Sondagkoerant dat haar departement betrokke was by ’n komplot om die selfverklaarde profeet Shepherd Bushiri en sy vrou, Mary, uit Suid-Afrika te smokkel. The Sunday Independent het die afgelope naweek berig diplomatieke paspoorte onder skuilname is vir die Bushiri-egpaar uitgereik. Hul gesigte is glo ook vermom voordat hulle op die Malawiese pres. Lazarus Chakwera se straler landuit is – ’n bewering wat die regering reeds telkens ontken het. Luidens die berig was senior Malawiese en Suid-Afrikaanse politici en regeringsamptenare in ruil vir vergoeding by die ontsnappingskomplot betrokke. Die Bushiri-egpaar (Foto: ANA) Pandor het nou teruggekap na die opspraakwekkende bewerings. “Minister Pandor is van mening dat hierdie aangeleentheid onderworpe moet wees aan ’n volledige en behoorlike ondersoek deur die verantwoordelike owerhede, eerder as bespiegeling wat grens aan onverantwoordelike joernalistiek,” sê Clayson Monyela, woordvoerder van Dirco. Monyela sê verder dit is kommerwekkend dat Dirco nie die geleentheid gebied is om op die ernstige aantygings in die berig te reageer nie. Pandor versoek nou dat die koerant die betrokke berig terugtrek en beoog om ŉ regsmening daaroor in te win. Die Bushiri’s is tans weer op vrye voet nadat hulle verlede week in Malawi uit aanhouding vrygelaat is. Hulle is daar in hegtenis geneem nadat hulle ten spyte van hul streng borgtogvoorwaardes steeds uit Suid-Afrika kon vlug. Die egpaar staan tereg op aanklagte van diefstal, geldwassery en bedrog in verband met ŉ beleggingskema in Suid-Afrika.